La Biblioteca Infantil celebra el Dia Internacional de la Música amb una divertida animació lectora
2025-07-24

L’equip de les Biblioteques Municipals continua oferint divertides activitats de foment de la lectura pensades per als més menuts, dins de la seua campanya d’animació lectora. I dins de la programació del novembre, el pròxim dia 22 commemoraran el Dia Internacional de la Música amb una nova acció dinamitzadora.

A les 18.00 hores començarà l’activitat a la Biblioteca Infantil en la qual després d’introduir la història del Dia Internacional de la Música, que se celebra en honor a Santa Cecilia, patrona de la música i dels músics en una tradició que es remunta al segle XVII, es proposarà als participants explorar els sons d’objectes quotidians per a descobrir que la música pot estar a tot arreu.

Cada xiquet o xiqueta participant triarà un objecte que produeix un so propi, un ritme característic, i amb el qual participaran durant l’activitat. A continuació, s’anirà llegint el llibre ‘Fuerte, suave, murmurado’, de Romana Romanyshyn i Andry Lesiv, en el qual s’intercalen dades curioses sobre el so i el silenci, els instruments musicals, la música de la naturalesa o d’una casa…

Pas a pas, s’anirà posant atenció en els sorolls i sons que envoltaran als participants i es mostrarà també com una biblioteca, malgrat el seu silenci i calma, pot tindre el seu particular so.